Man in hof ná tref-en-trap lewe van kleuter eisArgieffoto Curtis Felkers van Windvogel het op 19 September die eerste keer in die hof verskyn op verskeie aanklagte insluitend strafbare manslag, roekelose of nalatige bestuur en bestuur sonder ŉ lisensie. Hy is op borgtog van R5 000 vrygelaat. Kol. Priscilla Naidu, woordvoerder van die polisie, het gesê die vierjarige seuntjie is op 18 September deur ŉ motor getref en ŉ paar meter ver gesleep. Die voorval het omstreeks 17:45 in Bloemendal plaasgevind. “Die kind se ma was besig om in ŉ minibustaxi te klim toe ŉ blou VW Golf die kind teen ŉ hoë spoed getref het,” het sy gesê. Die kind is ŉ paar meter ver onder die voertuig gesleep voordat die motoris glo van die toneel gevlug het sonder om stil te hou. Volgens ooggetuies was daar twee mans en ŉ vrou in die motor. Die mense in die motor was glo op pad huis toe ná ŉ begrafnis.